**Dă-mi**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dă-mi aripe să zbor printre luceferi

Ce strălucesc prin ochii tăi nestinşi,

Să mă aşez în dimineţi pe nuferi

Cu lacrima-aşteptărilor deprinşi.

Deschide-mi uşile misterioase

Din labirintul sufletului tău,

Dă-mi cheia visurilor preţioase

Şi scoate-mă încet, încet din hău.

Fă-mi evantai din razele de lună,

Taie-o felie-ntreagă de văzduh,

Dă-mi stelele din urse drept arvună

Să-ţi fac sălaş în gând şi-n al meu duh.

Înhamă căii la trăsura nopţii

Şi plimbă-mă pe trupul tău carmin

Dă-mi pleapa ta cu geana dimineţii

Să o sărut ca pe un dar divin.